|  |  |
| --- | --- |
| Numri i lëndës: | 2022:181950 |
| Datë: | 16.02.2024 |
| Numri i dokumentit:  | 05338642 |

**P.nr.392/22**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurve D. A., G. F., dhe E. A., të gjithë me vendbanim nga fshati M., Komuna e Sh., për shkak të veprës penale Lëndim i lehtë trupor të kryer në bashkëkryerje nga neni 185 par. 3 nënpar. 3.1 lidhur me nenin 31 të KPRK-së, të akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP.II.nr.6109/21, të datës 31.08.2022, pas mbajtjes së shqyrtimit fillestar publik me datë 06.02.2024, në prani të Prokurorit të Shtetit Hava Krasniqi, të dëmtuarëve L. K., dhe përfaqësuesit të tij avokatit H. K., dhe M. K., dhe përfaqësuesit të tij avokatit S. K., dhe të pandehurve D. A., G. F., dhe E. A., me datë 12.02.2024 publikisht shpalli, dhe përpiloi këtë:

**A K T G J Y K I M**

**Kundër të pandehurve:**

**1.** **D. A.,** i biri i F. dhe A., e vajzërisë G., i lindur më ... në B.-Gj., me vendbanim në fshatin M., Komuna e Sh., ka të kryer shkollën e mesme, i pamartuar, i gjendjes së mesme ekonomike, me numër personal ., shqiptar, shtetas i Republikës së Kosovës.

**2.G. F.,** i biri i M. dhe S., e vajzërisë V., i lindur më ... në fshatin M., Komuna e Sh., ku edhe banon, ka të kryer shkollën e mesme, i gjendjes së mesme ekonomike, me numër personal ..., shqiptar, shtetas i Republikës së Kosovës.

**3. E. A.,** i biri i A. dhe S., e vajzërisë J., i lindur më ... në F. me vendbanim në fshatin M., Komuna e Sh., ka të kryer shkollën e mesme, i gjendjes së mesme ekonomike, me numër personal ..., shqiptar, shtetas i Republikës së Kosovës.

**J A N Ë F A J T O R**

**Sepse:**

Më datë 26.12.2021, rreth orës 19:00 në kafenenë “L. B.” në L., të pandehurit D. A., G. F. dhe E. A., pasi kanë dalë jashtë lokalit me dashje e kanë goditur të dëmtuarin M. K., ku fillimisht i pandehuri D. A. e ka goditur nga mbrapa me grushte, i pandehuri G. F. e ka goditur me shishe të birrës dhe i pandehuri E. A. e ka goditur me grushte, kurse kur ka hyrë për t’i ndarë i dëmtuari – i mituri L. K., të pandehurit e kanë goditur edhe të dëmtuarin-të miturin L. K., me ç’ rast të dëmtuarit M. K. dhe L. K. kanë pësuar lëndime të lehta trupore me dëmtim të përkohshëm të shëndetit.

Me këtë në bashkëkryerje kanë kryer veprën penale Lëndim i lehtë trupor nga neni 185 par. 3 nënpar. 3.1 lidhur me nenin 31 të KPRK-së.

Andaj, gjykata në pajtim me nenet: 1, 2, 4, 7, 8, 17, 21, 38, 39, 40, 42, 69 dhe 70 të KPRK-së, si dhe në pajtim me nenin 364 dhe 365 të KPPRK-së, të pandehurve të lartcekur u shqipton:

**DËNIM ME BURGIM**

Të pandehurit **D. A.**, gjykata i shqipton dënim me burgim efektiv në kohëzgjatje prej 4 (katër) muaj, i cili dënim do të ekzekutohet në afat prej 15 ditësh nga dita kur aktgjykimi të merr formën e prerë.

Të pandehurit **G. F.**, gjykata i shqipton dënim me burgim efektiv në kohëzgjatje prej 6 (gjashtë) muaj, i cili dënim do të ekzekutohet në afat prej 15 ditësh nga dita kur aktgjykimi të merr formën e prerë.

Të pandehurit **E. A.**, gjykata i shqipton dënim me burgim efektiv në kohëzgjatje prej 4 (katër) muaj, i cili dënim do të ekzekutohet në afat prej 15 ditësh nga dita kur aktgjykimi të merr formën e prerë.

II.Obligohen të pandehurit, që në emër të shpenzimeve të procedurës, secili veç e veç të paguajnë paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro). Të gjitha shpenzimet e lartcekura, të njëjtit obligohen ti paguajnë, në afat prej 15 ditësh nga dita e plotfuqishmërisë së këtij aktgjykimi.

III.Të dëmtuarit: M. K. dhe L. K., me adresë rruga “N.” nr. .., S., Komuna L., për realizimin e kërkesës pasurore – juridike, udhëzohen në kontest juridiko – civil.

**A r s y e t i m**

 Prokuroria Themelore në Prishtinë, me Aktakuzën e saj PP.II.nr.6109/21, të datës 31.08.2022, ka akuzuar të pandehurit D. A., G. F., dhe E. A., për shkak të veprës penale Lëndim i lehtë trupor të kryer në bashkëkryerje nga neni 185 par. 3 nënpar. 3.1 lidhur me nenin 31 të KPRK-së.

Në shqyrtimin fillestar të mbajtuar me datë 06.02.2024, ku pas leximit të aktakuzës nga Prokurori i Shtetit, të pandehurit, janë udhëzuar për të drejtat e tyre në procedurë nga gjyqtari i vetëm gjykues, dhe kanë deklaruar se mbrojtjen do ta paraqesin personalisht, meqë rast të njejtëve i’u është dhënë mundësia që të deklarohen rreth fajësisë së tyre.

I pandehuri i parë D. A., ka deklaruar se e ndjen fajtor dhe e pranon fajësinë me vullnetin e tij, pa presion, nuk e kundërshton aktakuzën, shprehë pendesë dhe keqardhje që është në gjykatë për këtë gjë, duke shtuar se ka qenë në gjendje të dehur, nën ndikim e alkoolit, veprën nuk e pa përsëritur, dhe i premton gjykatës se nuk do të përsërisë veprën penale, duke shprehur gatishmëri të u kërkojë falje edhe të dëmtuarve.

I pandehuri i dytë G. F., ka deklaruar se, e ndjen fajtor dhe e pranon fajësinë me vullnetin e tij, pa presion, dhe me vetëdije të plotë, nuk e kundërshton aktakuzën, dhe është penduar për këtë, duke shprehur keqardhje se është në gjykatë, duke shprehur gatishmëri të u kërkojë falje edhe të dëmtuarve, shton se veprën nuk e ka përsëritur, dhe i premton gjykatës se nuk do ta përsërisë atë.

 I pandehuri i tretë E. A., ka deklaruar se e ndjen fajtor dhe e pranon fajësinë me vullnetin e tij, pa presion, dhe me vetëdije të plotë, nuk e kundërshton aktakuzën, duke i kuptuar pasojat e pranimit të fajësisë, duke shtuar se është penduar për atë se çfarë ka ndodhur, dhe është hera e parë që ka rënë ndesh me ligjin, veprën nuk e ka përsëritur dhe i ka premtuar gjykatës se nuk do ta përsërisë më, gjithashtu duke deklaruar se është i gatshëm që të dëmtuarëve të i’u kërkojë falje në çdo kohë.

Përfaqësuesi i të dëmtuarit M. K., avokati S. K., pas deklarimit të të pandehurve ka deklaruar se, deklarimi i të pandehurve që janë penduar dhe janë në gjendje të kërkojnë falje është vetëm përpjekje e tyre për të i ikur përgjegjësisë penale, pasi që nga evidenca dhe informacionet për të akuzuarin G. F. shihet se i njejti është në procedurë penale për 11 vepra penale, dhe për 83 kundërvajtje që i ka kryer, andaj si përfaqësues i të dëmtuarit ka deklaruar se paraqet kërkesë pasurore-juridike.

Përfaqësuesi i të dëmtuarit L. K., avokati H. K., pas deklarimit të të pandehurve ka deklaruar se, e mbështet në tërësi ndjekjen penale dhe aktakuzën e prokurorisë kundër të pandehurve, ku nga deklarimi i të pandehurve dhe pranimi i fajësisë është vërtetuar gjendja faktike, se të pandehurit janë kryes të kësaj vepre penale, ndërsa të dëmtuarit kanë pësuar lëndime trupore, sa i përket kërkesës pasurore juridike për të njejtën do të paraqesë padi, ndërsa gjykatës i ka propozuar që me rastin e matjes së dënimit të ketë parasysh faktin se i dëmtuari L. K.ka qenë i i mitur në kohën e kryerjes së veprës penale, dhe se të pandehurit janë përsëritës të veprave penale, andaj ka propozuar që këto fakte të mirren si rrethana rënduese në matjen e dënimit.

Prokurori i shtetit pas deklarimit të të pandehurve ka deklaruar se pajtohet me pranimin e fajësisë nga ana e të pandehurve, pasiqë i njejti bazohet ne prova dhe fakte sipas ligjit konform nenit 241 të KPRK-së, në bazë të cilave është ngritur aktakuza, duke përfshirë edhe raportin e ekspertizës mjeko ligjore, nga ku është konstatuar se të dëmtuarit kanë pësuar lëndime të lehta trupore. Andaj i ka propozuar gjykatës që të njëjtit të i shpallë fajtor dhe të i dënoj sipas ligjit, duke marr parasysh rrethanat rënduese dhe lehtësuese të parapara në KPPK.

Gjyqtari i vetëm gjykues, i bindur se të pandehurit e kanë kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurve, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktike, analizojë dhe administrojë të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin faktik të saj, ndërkaq deklaratat e pranimit të fajësisë janë në përputhje me veprimet inkriminuese të të pandehurve të përshkruara më gjerësisht në aktakuzë, përkatësisht të përshkruara në dispozitiv të këtij aktgjykimi si më lartë. Andaj, gjykata vërtetoi bindjen në bazë të çmuarjes së lirë të provave dhe sipas bindjes së lirë, se të pandehurit me veprimet e tyre janë inkriminuar në veprën penale Lëndim i lehtë trupor të kryer në bashkëkryerje nga neni 185 par. 3 nënpar. 3.1 lidhur me nenin 31 të KPRK-së. Andaj, të njëjtit edhe i shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurit vlerёsojë pranimin e fajësisë nga ana e të pandehurve, pendimin dhe keqardhjen e shfaqur për veprimet e tyre, premtimin e dhënë para gjykatës se nuk do të përsërisin veprime të tilla, dhe moshën e re në kohën e kryerjes së veprës penale, ndërsa si rrethana rënduese gjykata vlerësoi shkallën e lartë të dashjes të kryerësve në kryerjen e veprës penale, për faktin se të pandehurit këto veprime i kanë ndërmarr në mënyrë të përkatësisht në bashkëkryerje, duke goditur të dëmtuarit, si dhe duke pasur për bazë intensitetin e rrezikimit apo dëmtimit të vlerës së mbrojtur, respektivisht jetën dhe trupin e njeriut, ku në rastin konkrekt të dëmtuarit kanë pësuar lëndime të lehta trupore si pasojë e këtyre goditjeve. Sa i përket veprimeve të të pandehurit të parë D. A., i njejti në video incizim shihet duke goditur pas kokës të dëmtuarin M. K., çka është një rrethanë rënduese, ndërsa sa i përket veprimeve inkriminuese të të pandehurit të dytë G. F., për të njëjtin si rrethanë rënduese gjykata vlëreson faktin se i njëjti është recidivist dhe ngarkohet për disa vepra penale në cilësinë e të dyshuarit, në mesin e tyre për veprat penale si: Lëndim i lehte trupor nga neni 188, Detyrimi nga neni 340, Vjedhja nga neni 325, Posedim i paautorizuar i narkotikëve, substancave psikotrope ose analoge nga neni 269, Mbajtja në pronësi, kontroll ose posedim të paautorizuar të armëve nga neni 366, të parapara me KPRK-në, si dhe i njëjti në veprimet e tij inkriminuese të dëmtuarin M. K.e ka goditur me shishe të birrës, ndërsa i pandehuri i tretë E. A. ka goditur të dëmtuarin, të miturin L. K., i cili kishte ndërhyrë për të i ndarë nga përleshja të njëjtit, andaj gjykata duke pasur paraysh këto rrethana të lart cekura, të njëjtëve i’u shqiptojë dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryerësve, me shkallën e rrezikshmërisë shoqërore dhe përgjegjësinë e kryerësve, me bindje se dënimi i tillë do të ndikoj në risocializimin dhe riedukimin e kryerësve, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurit lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.1 dhe 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palëve të dëmtuar në kontest juridiko – civil, gjykata e mori në bazë të nenit 462 par.1 dhe 2 të KPPRK-së.

Nga arsyet e cekura më lartë u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.392/22 me datë 12.02.2024.**

 **Gjyqtari i vetëm gjykues**

 **Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.